## El programa ‘Bo Viatja +65’ supera les 12.500 sol·licituds amb 170 empreses registrades en la primera setmana que està en marxa

*** Nuria Montes subratlla la gran acceptació del programa tant per part dels usuaris, majors de 65 anys i empadronats a la Comunitat Valenciana, com per part dels allotjaments i les agències de viatge
* La consellera assegura que en una setmana “hem duplicat quasi el nombre d’empreses adherides i que 1.500 persones han formalitzat ja la seua sol·licitud per a poder viatjar del 14 d’octubre al 20 de desembre”
* Recorda que els beneficiaris poden reservar estades entre 5 i 10 nits en règim de mitja pensió amb una bonificació del 40 %
* Esta edició pilot del ‘Bo Viatja +65’ està dotada amb més d’un milió d’euros, i es preveu que participen més de 7.000 usuaris i que genere 50.000 pernoctacions en temporada baixa**

El nou programa de turisme social del Consell, Bo ‘Viatja +65’, impulsat per Turisme Comunitat Valenciana, ha registrat més de 12.500 sol·licituds durant la primera setmana que està en marxa, 1.500 de les quals ja han formalitzat la seua sol·licitud per a poder viatjar del 14 d’octubre al 20 de desembre de 2024.

Es tracta d’un programa pioner que va arrancar dilluns passat 23 de setembre i que va superar les 6.000 peticions només durant les quatre primeres hores des de l’inici del termini de sol·licitud. L’objectiu que té és incentivar els viatges de les persones majors fora de la temporada alta, ajudant a la desestacionalització i el manteniment de l’ocupació turística més enllà de l’estiu.

La consellera d’Innovació, Indústria, Comerç i Turisme, Nuria Montes, ha subratllat la “gran acceptació” que està tenint el programa tant per part dels usuaris, tots ells majors de 65 anys i empadronats a la Comunitat Valenciana, com per part del sector de les tres províncies.

Sobre este tema, ha insistit que “en una setmana hem duplicat quasi el nombre d’empreses adherides, i comptem actualment amb 170 agències de viatge i allotjaments de diferents modalitats registrades”.

Cal recordar que poden formar part del Bo ‘Viatja +65’ agències de viatges i establiments d’allotjaments turístics inscrits en el Registre de turisme de la Comunitat Valenciana, que van des d’establiments hotelers, blocs i conjunts d’apartaments turístics fins a càmpings, cases rurals, albergs i empreses gestores de vivendes d’ús turístic.

Els hotels i allotjaments valencians adherits al Bo ‘Viatja +65’ rebran un incentiu de 35 euros, enfront dels 23 del programa nacional.

Detalls del programa

Esta edició pilot del Bo ‘Viatja +65’ està dotada amb més d’un milió d’euros i es preveu que participen més de 7.000 usuaris i que genere 50.000 pernoctacions en temporada baixa. La inscripció al programa estarà vigent fins al 20 de desembre.

Els beneficiaris podran reservar estades entre 5 i 10 nits en règim de mitja pensió amb una bonificació del 40 % en una àmplia modalitat d’allotjaments. També es podran realitzar reserves a través d’agències de viatges, que seran comissionades amb 20 euros per operació enfront dels 12,5 que reben en l’Imserso.

El cost màxim subvencionable del programa ‘Viatja +65’ serà de 600 euros sense acompanyant i de 900 euros amb acompanyant. El preu de l’allotjament s’establix en 70 euros per dia per a una habitació doble o 50 euros per a la doble d’ús individual en el cas que les persones majors viatgen a soles.

A més, s’inclourà un crèdit addicional de 100 euros per persona i paquet per a experiències gastronòmiques, de salut, esportives o culturals, a més de pàrquing i servicis de trasllats.

Més informació: [COM FUNCIONA EL PROGRAMA ‘VIATJA +65’](https://www.turismecv.com/va/2024/09/20/com-funciona-el-programa-viatja-65/)

Fecha: 29/09/2024